Diari Oficial de la Generalitat Valenciana


Sumari del DOGV 5486, del 10-04-2007 (2007/2686)

ACORD de 17 de novembre de 2006, de la Comissió Territorial d'Urbanisme de Castelló, relatiu a la modificació de les normes subsidiàries del municipi de Caudiel.
-----------------------------------------------------------------------------------------------------------------------------------------------------------------

### Dades del document

Número de DOGV
:   5486

Data del DOGV
:   10-04-2007

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2007/2686


Data del document
:   17-11-2006

Organisme emissor
:   Conselleria de Territori i Habitatge

Tipus de document
:   Acord

Descriptors 

:   * Caudiel
    * pla d'urbanisme

VIST l'expedient relatiu a la modificació de les normes subsidiàries, del municipi de Caudiel, i de conformitat amb els següents,  
ANTECEDENTS  
Primer. Amb data 30 de juny de 2005, el Ple de l'Ajuntament de Caudiel va acordar sotmetre a informació pública la modificació puntual de les normes subsidiàries de planejament d'aquest municipi, relatives a l'ajust d'alineacions en la UE 2, per mitjà d'edictes publicats en el periòdic Mediterráneo de data 13 de juliol de 2005 i en el Diari Oficial de la Comunitat Valenciana núm. 5056, de 25 de juliol de 2005. Durant el període d'exposició pública es va produir una al·legació.  
Amb data 26 de gener de 2006, el Ple de l'Ajuntament aprova provisionalment l'esmentada modificació.  
Segon. El 6 de febrer de 2006, va entrar en el Registre General de la Conselleria de Territori i Habitatge a Castelló, un escrit de l'Ajuntament de Caudiel, per mitjà del qual sol·licitava l'aprovació definitiva de la modificació. Després d'un tràmit previ de període consultiu, es requerix a l'ajuntament que aclarisca extrems relacionats amb la tramitació i que aporte nova documentació aclaridora de determinats aspectes. Aquest requeriment va ser atés per l'Ajuntament que aportà nova documentació que va ser de nou aprovada pel ple de la corporació en data 20 de juliol de 2006 i que va tindre entrada en data 25 de juliol de 2006, a l'efecte de la seua aprovació definitiva.  
Tercer. La documentació està formada per memòria informativa i justificativa i plànols d'informació de planejament vigent i plànols d'ordenació de la nova ordenació proposada.  
Quart. La modificació puntual de les normes subsidiàries de planejament de Caudiel pretén l'ajust d'alineacions en l'àmbit de la UE núm. 2, amb el canvi de la direcció i ampliació de l'amplària que de 6 m passa a 8 m.  
D'altra banda s'indica en la memòria que la modificació no introduïx canvis en aspectes normatius i que l'ajust de les alineacions no produïx minva de superfície en el sòl dotacional de la zona, que es veu incrementat, justificant-se el compliment del que assenyala l'article 55.3 de la Llei 6/1994, de 15 de novembre, reguladora de l'activitat urbanística (d'ara endavant LRAU) i 17 de l'annex al Decret 201/1998, de 15 de desembre, del Govern Valencià, pel qual s'aprova el Reglament de planejament de la Comunitat Valenciana, d'ara endavant RPCV.  
Cinqué. En data 23 de maig de 2006 s'emet un informe del període consultiu en relació amb la documentació aportada en el qual es van assenyalar els punts següents:  
"- La documentació aportada relativa als plànols d'informació ha de mostrar idèntiques determinacions a les de la modificació aprovada per la Comissió Territorial d'Urbanisme de data 20 de juny de 2003. D'aquesta manera s'ha d'eliminar el traçat de la línia discontínua que rodeja l'edificació limítrofa amb la zona verda en aquest plànol, pot no obstant això grafiar-se, si aquest fóra l'objecte d'aquesta delimitació en els plànols d'ordenació, per a la qual cosa han d'aclarir el seu significat, i si fóra necessari plasmar el seu reflex en el quadre de superfícies. D'altra banda en cas de disposar de les rasants seria convenient mostrar-les en el plànol d'ordenació detallada. Tota aquesta documentació ha d'aportar-se en triple versió exemplar i degudament diligenciada amb el segell d'aprovació provisional.  
- Encara que pareix clar que complix el que han assenyalat els articles 55.3 de la LRAU i 17 de l'annex al RPCV d'estàndards aplicables a les modificacions de planejament que assenyala que "quan ni l'antiga ordenació (a) ni la nova (n) complisca aquests estàndards serà exigible que la relació entre l'índex de sòl dotacional (ISD) i l'índex d'edificabilitat bruta (IEB) de la nova ordenació siga major que la mateixa relació en l'antiga ordenació, de manera que ISDn/IEBn > ISDa/IEBa", ha d'assenyalar-se expressament que el nou document complix l'esmentada relació.  
- Després d'advertir l'error comés en la redacció de l'edicte pel qual se sotmet a informació pública per un termini de vint dies l'esmentada modificació, perquè la modificació de planejament general exigix la mateixa tramitació que la d'un pla general i per tant el sotmetiment d'exposició al públic per període d'un mes (art. 55.1 i 38.2.A de la LRAU), serà necessari aportar el certificat del secretari de la corporació en què s'assenyale si s'ha produït alguna al·legació en el període comprés entre els vint dies i el mes complet, si la documentació es trobava durant el mes complet a l'abast del públic a l'efecte d'efectuar al·legacions, i si han existit, han d'incorporar-se a l'expedient, informar-se pels tècnics, i el ple de nou ha de pronunciar-se sobre aquestes i adoptar un nou acord d'aprovació provisional. "  
FONAMENTS DE DRET  
PRIMER. De conformitat amb el que establix la disposició transitòria primera, apartat primer, de la Llei 16/2006, de 30 de desembre, urbanística valenciana (d'ara endavant LUV), l'aprovació definitiva d'aquest expedient ha de resoldre's de conformitat amb el que disposa la legislació vigent amb anterioritat a l'entrada en vigor de la LUV.  
SEGON. La tramitació de la modificació ha sigut correcta, conforme a l'article 55 en concordança amb el 38 de la LRAU i la documentació està completa, a l'efecte del que disposa l'article 27 de la mateixa llei.  
TERCER. La modificació que s'examina suposa la introducció d'alteracions en l'ordenació detallada del sòl urbà, en el sentit d'ajustar l'alineació i l'amplària d'un vial, de manera que es continua donant continuïtat al vial cap a camins agrícoles i es possibilita l'accés a les parts posteriors de les edificacions en les zones de vora del sòl urbà, tot això sense comportar canvis o alteració en la zona verda excepte mers ajustos necessaris per a la seua funcionalitat, ni disminució de la superfície dotacional viària prevista, sense que per tant es produïsca augment d'aprofitament lucratiu cap privat.   
Tal com reiteradament ha establit la jurisprudència, la determinació concreta de l'ordenació detallada en el sòl urbà s'emmarca clarament dins de la discrecionalitat del planejament urbanístic, l'administració gaudix en aquests casos d'àmplia llibertat per a triar la forma en què el territori ha de quedar ordenat. Així mateix, són les esmentades matèries determinacions urbanístiques que tracen, juntament amb altres, el model físic d'una convivència i gestió purament local, sense incidència en interessos supralocals, per la qual cosa, quan d'aquestes determinacions es tracte, aquella discrecionalitat ha de ser actuada per l'Ajuntament, des de la representació que li conferix la seua legitimació democràtica.  
La LRAU recull clarament aquesta línia jurisprudencial. Així, l'article 40 d'aquesta llei autonòmica, després d'explicitar les comeses autonòmiques que permeten formular objeccions a l'aprovació definitiva del planejament municipal, establix que li està vedat a la resolució autonòmica d'aprovació qüestionar la interpretació d'aquest interés formulada pel municipi des de la seua mateixa representativitat. Cap únicament, en supòsits com el que ens ocupa, un control autonòmic de legalitat, ja que, com assenyala l'article 40.1, últim paràgraf, de la LRAU, "la Generalitat no pot aprovar definitivament els plans que incórreguen en infracció d'una disposició legal estatal o autonòmica".  
QUART. La modificació planteja canvis que es justifiquen en criteris de racionalitat i el disseny del viari resultant que permeten satisfer amb idèntica funcionalitat el ja establit pel planejament vigent i es justifica en el document que els canvis proposats no produïxen augment de l'edificabilitat prevista en la zona o disminució de les dotacions, per la qual cosa es complix el que establix l'article 17 de l'annex del Reglament de planejament i en l'article 55.3 de la LRAU.  
CINQUÉ. La Comissió Territorial d'Urbanisme, a proposta de la directora general d'Ordenació del Territori, és l'òrgan competent per a resoldre sobre l'aprovació definitiva de les modificacions de normes subsidiàries de municipis de menys de 50.000 habitants, de conformitat amb el que disposen els articles 55.1 i 39, per remissió de la disposició transitòria setena, de la Llei reguladora de l'activitat urbanística, i en relació amb l'article 10.a) del Reglament dels òrgans urbanístics de la Generalitat Valenciana, aprovat per Decret 201/2003, de 3 d'octubre, del Consell de la Generalitat.   
Per raó de tot el que antecedix, la Comissió Territorial d'Urbanisme de Castelló acorda:  
Aprovar definitivament la modificació puntual de les normes subsidiàries de Caudiel relativa a l'ajust d'alineacions en la unitat d'execució núm. 2.  
Contra el present acord, que no posa fi a la via administrativa, pot interposar-se recurs administratiu d'alçada, en el termini d'un mes, davant de la secretària autonòmica de Territori i Medi Ambient de la Conselleria de Territori i Habitatge, això sense perjudici d'utilitzar qualsevol altre recurs que es considere oportú.  
Castelló, 17 de novembre de 2006.- El secretari de la Comissió Territorial d'Urbanisme: Fernando Renau Faubell.